钦定古今图书集成/理学汇编/学行典/第055卷 > 朱子全书 > 《答欧阳希逊》
## 钦定古今图书集成/理学汇编/学行典/第055卷 > 朱子全书 > 《答欧阳希逊》

问：观孔子言仁，如告颜子以“克己复礼”，所以为仁之
机，殆若发露而无馀蕴。至孟子论仁，虽尝指人心而
言，然其意使人自恻隐之心推之，要其旨归，多主于
爱之一辞，虽所以指示于人者，岂不精切而确实？然
不似圣人之言仁，广大浑全，而使人自得于精思力
行之馀也。意者孟子适当夫好战嗜杀人之时，为救
“焚拯溺之计，不可不自夫受病之所而药之与？”曰：“程
子曰：‘四德之元，犹五常之仁’。偏言则一事，专言则包
四者。恻隐之类，偏言之也；克己之类，专言之也。然即
此一事便包四者，盖亦非二物也。故《论语集注》中云：
‘仁者，心之德，爱之理也’。此言极有味，可更思之。不可
谓孟子之言不如孔子之周遍。孟子”亦有专言之者，
“仁，人心”是也。孔子亦有偏言之者，“爱人”是也。又谓孟
子以世人好杀而言恻隐，尤非也。孔子虽不以义对
仁，然每以智对仁，更宜思之。